open-index/open-wikipedia-markdown huggingface dataset:
מגאנוירופיס

**מגאנוירופיס** (שם מדעי: *Meganeuropsis*) הוא סוג נכחד של חרק דומה לשפירית גדולה אשר חי ביערות השרכים העצומים של הפרם. חרק זה היה קרוב למגאנוירה, אך היה מעט קטן יותר.

מאובני חרק זה התגלו ב-1937 בקנזס והכיל 2 מינים. המאובנים שנמצאו הכילו שרידי כנף באורך 330 מ"מ והחרק עצמו הגיע לאורך 430 מ"מ ולמוטת כנפיים של 690-710 מ"מ. דבר זה הופך את המגאנוירופיס לאחד החרקים הגדולים ביותר שחיו אי-פעם, לצד המגאנוירה, המזותהיירוס והמגאטיפוס  מאותו הזמן.

החרק הגדול היה טורף שצד פרוקי-רגליים קטנים ממנו, ראשנים ודו-חיים קטנים. עם זאת עקב גודלו הוא היה חייב לקלוט כמויות רבות של חמצן. כשיערות השרכים דעכו נידון החרק להכחדה.

## קישורים חיצוניים

קטגוריה:אודונטופטרה
קטגוריה:בעלי חיים שחיו בפרם באמריקה הצפונית
קטגוריה:חרקים שחיו בפלאוזואיקון
קטגוריה:טקסונים שהתפתחו בפרם
ג'יימס הוד

**ג'יימס אלכסנדר הוּד** (באנגלית: **James Alexander Hood**; 10 בנובמבר 1942 - 17 בינואר 2013) היה אחד משני הסטודנטים האפרו-אמריקאים הראשונים שנרשמו לאוניברסיטת אלבמה בשנת 1963, יחד עם ויויאן מלון ג'ונס, וזכה לפרסום כשמושל אלבמה ג'ורג' ואלאס התייצב בכניסה לאוניברסיטה ללבנים-בלבד כדי למנוע ממנו וממלון להירשם ללימודים. תקרית זו זכתה לפרסום רב, כ"עמידה בדלת האוניברסיטה".

## אוניברסיטת אלבמה
ב-11 ביוני 1963, במעשה הפגנתי טקסי, התייצב ואלאס בחזית אודיטוריום פוסטר של האוניברסיטה. מלון והוד, בלוויית סגן התובע הכללי של ארצות הברית ניקולאס קצנבאך ושיירה של שלוש מכונית עמוסות מרשלים פדרליים, הגיעו אל קמפוס אוניברסיטת אלבמה כדי להירשם ללימודים. בשטח הקמפוס, חוסם את הכניסה אל אודיטוריום פוסטר, המתין להם המושל ואלאס, מכותר בקבוצה של שוטרי מדינה. מלון והוד חיכו במכונית כשסגן התובע הכללי קצנבאך וקבוצה קטנה של מרשלים פדרליים פנו אל ואלאס בדרישה לפנות את הכניסה ולאפשר למלון והוד להיכנס בצו בית המשפט של המדינה. לא זאת בלבד שוואלאס סירב להוראה, הוא אף שיסע את דברי קצנבאך; לנוכח הקהל הרב של צוותי תקשורת שהקיפו, נשא ואלאס נאום קצר, סמלי, בנוגע לריבונות המדינה, בטענה ש"הפלישה הלא-רצויה, לא-מוצדקת ומגובה בכוח אל קמפוס אוניברסיטת אלבמה ... בתוקף כוחו של הממשל המרכזי, מהווה דוגמה מפחידה לדיכוי הזכויות, זכויות היתר והריבונות של מדינה זו מצד פקידי הממשל הפדרלי."

[ממוזער|ימין|וולאס עומד נגד ביטול ההפרדה הגזעית כשסגן התובע הכללי מתעמת מולו, בכניסה ל[אוניברסיטת אלבמה ב-1963.]]

משנוכחו לדעת, שוואלאס איננו מוכן לפנות את הדרך, קרא קצנבאך לעזרת הנשיא ג'ון פ. קנדי, הנשיא קנדי הכפיף בהמשך אותו יום את המשמר הלאומי של אלבמה לממשל הפדרלי, ומכאן לפיקודו של הנשיא, במקום לזה של מושל אלבמה. מאה אנשי משמר ליוו את מלון והוד ממעונותיהם חזרה לאולם, שם סר ואלאס הצידה לבקשת גנרל הנרי ו. גראהם. מלון והוד נכנסו אז לבניין, אם כי בדלת אחרת. עם כניסתם לבניין, התקבלו מלון והוד בתשואות מפתיעות מתלמידי האוניברסיטה, ומלון התקבלה לאוניברסיטה כתלמידת שנה ב'.

## השנים הבאות
הוד עזב את האוניברסיטה אחרי חודשיים בלבד אבל חזר ב-1995 להתחיל בלימודים לקראת קבלת דוקטורט. ב-17 במאי 1997 קיבל הוד את תואר הדוקטור בלימודים בין-תחומיים.

ב-1997, התכוון ואלאס להעניק להוד את תואר הדוקטור, אבל בגלל מחלה לא יכול היה להגיע לטקס. הוד עצמו השתכנע בכנותו של ואלאס לאחר אותה פגישה, כפי שכתב בחילופי דברים בעקבות סרט תיעודי על ואלאס, "להבעיר את היערות". הוד נכח בהלווייתו של ואלאס ב-1998 והפציר באחרים לסלוח לוואלאס כפי שעשה הוא עצמו, כשם שוואלאס התנצל בפומבי על מעשיו.

הוד קיבל גם תואר ראשון מאוניברסיטת ויין במישיגן ותואר שני מאוניברסיטת מישיגן. לאחר זאת עבר לוויסקונסין, שם עבד בקולג' הטכני של אזור מדיסון במשך 26 שנים. הוא פרש בשנת 2002 כיושב ראש השירותים לביטחון הציבור, ממונה על הכשרת שוטרים ולוחמי אש. לאחר זאת חזר לגדסדן, אלבמה, עיר הולדתו, שם מת בביתו בגיל 70.

## קישורים חיצוניים
* 

## הערות שוליים

קטגוריה:פעילים אפרו-אמריקאים
קטגוריה:אמריקאים שנולדו ב-1942
קטגוריה:אמריקאים שנפטרו ב-2013
אוסף פויכטונגר

[שמאל|250 פיקסלים|ממוזער|"[תפילת יום הכיפורים בזמן המצור על מץ|תפילת יום-הכיפורים של חיילים יהודים בצבא גרמניה" (1870), מטפחת מאוסף פויכטונגר]]
**אוסף פוֹיכְטְוַנגֶר** הוא אוסף של יודאיקה ופריטי תרבות יהודית שנאספו על ידי היינריך פויכטונגר. כיום נמצאים פרטי האוסף במוזיאון ישראל.

## תיאור
היינריך פויכטונגר נולד במינכן ב-13 ביוני של שנת 1893. לאחר שרות צבאי בזמן מלחמת העולם הראשונה החל בלימודי רפואת שיניים במינכן ובהיידלברג. בשנת 193 נישא להנרייטה, בתו של הרב ד"ר דוד פויכטואנג, ונולדו להם שלושה ילדים. בשנות ה-20 של המאה ה-20 החל לאסוף תשמישי קדושה וחפצי אמנות יהודית אחרים, תחום אספנות שלא היה מקובל באותה עת. בשנת 1936 עלה לארץ ישראל. לאחר עלייתו הופקד אוספו, שאותו המשיך להגדיל, בבית הנכות הלאומי בצלאל. בסוף שנות ה-50 של המאה ה-20 החזיר לחזקתו את האוסף, שאוכסן בדירתו.
האוסף נרכש על ידי ברוך ורות רפופורט מז'נבה בשנת ה'תשכ"ט כתרומה למוזיאון ישראל. בשנת 1971 הוצג האוסף בתערוכה במוזיאון.

האוסף כולל למעלה מאלף פריטים המקיפים את כל תחומי החיים היהודיים. באוסף יצירות מאירופה, לצד יצירות מארץ ישראל, איראן, צפון אפריקה ועוד. בין הפריטים תשמישי קדושה, דברי דפוס וכתובות, לצד יצירות עממיות ובהן מגזרות נייר, מוצרי טקסטיל, קמעות, חותמות של מוסדות יהודיים ועוד. פריטים רבים מן האוסף מוצגים בתצוגת הקבע של האגף לאמנות ותרבות יהודית במוזיאון.

## קישורים חיצוניים

*
*
*
*

## הערות שוליים

קטגוריה:אוסף מוזיאון ישראל
חדף הכיס

**חדף הכיס** (שם מדעי: *Phascolosorex*; אטימולוגית: פסקוגל-חדפי), הוא סוג של טורף כיס קטנטן דמוי חדף ממשפחת נמיות הכיס, הכולל 2 מינים האנדמיים ליערות הטרופיים ההרריים באי גינאה החדשה אשר מתחלק בין פפואה לאינדונזיה. חדפי הכיס הוכרו כסוג נפרד רק בשנת 1916, וקודם לכן סווגו כמינים בסוג פסקוגל; פרטים רבים אודות הביולוגיה והטקסונומיה של חדפי הכיס אינם ידועים. בין המינים מתקיימת חפיפה באזורים מסוימים.

## מאפיינים
כפי שמרמז שמו, חדף הכיס חולק דמיון רב עם החדף: יש לו מבנה גוף קומפקטי וצר, ראש משולש וחרטום מחודד במיוחד דמוי מקור. האוזניים שלו דקיקות, קצרות ומעוגלות וזנבו ארוך ושעיר. הגפיים שלו קצרצרות, ולהן טפרים חדים המאפשרים לו לטפס בקלות על עצים. הפרווה של חדף הכיס עבה וצפופה, ובעלת מראה זיפי במקצת. צבעה משתנה בין חום אדמדם לחום אפרפר בהתאם למין, ולאורך הגב יש פס שחור צר ובולט המשתרע מהחוטם עד לזנב. הגחון והרגליים של חדף הכיס כהים במיוחד בניגוד לסוגים רבים של טורפי כיס וצבעם משתנה בין כתמתם לאדמדם. העיניים גדולות ושחורות, והאף זעיר ואדמוני; על הלחי וסביב החוטם ישנם זיפים בולטים אחדים. טווח אורך הגוף של חדפי הכיס 13–22 ס"מ (כולל הזנב), והזכרים גדולים במעט מהנקבות.

האקולוגיה של חדפי הכיס אינה ידועה דיה; הם מאכלסים יערות גשם טרופיים ברכסי ההרים של גינאה החדשה, ונמצאים בגבהים של 3,100-900 מטר מעל פני הים (העדפות הגובה משתנות בין המינים). חדפי הכיס פעילים לרוב על הקרקע בחיפוש אחר מזון, אך הם מטפסים על עצים לעיתים קרובות. בניגוד לרובם המכריע של טורפי הכיס, חדפי הכיס הם פעילי יום בדרך כלל. התזונה שלהם מורכבת בעיקר מחרקים וחסרי חוליות אותם הם מאתרים באמצעות חיטוט באדמה הבוצית של יערות הגשם. הנקבה ממליטה שגר של כ-4 וולדות אשר שוהים בתקופה הראשונה לחייהם בכיס. 

האיום העיקרי על חדפי הכיס הוא אובדן בית גידול בדמות בירוא יערות וכן טריפה על ידי כלבי בית משוחררים. מצב השימור של המינים נחשב לשפיר דיו על ידי הרשימה האדומה של IUCN, והם מסווגים בקטגוריית ללא חשש (LC); הם מצויים במספר אזורים מוגנים.

## מינים
*חדף כיס צר-פס (*Phascolosorex dorsalis*) - המין הקטן בסוג. תואר בשנת 1876. סימני ההיכר שלו: פרווה חומה-אפרפרה, בטן כתמתמה, פס שחור צר לאורך הגב וציצה לבנה בקצה הזנב. מצוי לאורך רכסי ההרים באי גינאה החדשה, הן בצד הפפואני והן בצד האינדונזי.
*חדף כיס אדום-בטן (*Phascolosorex doriae*) - המין הגדול והססגוני בסוג. הוכר כמין בפני עצמו בשנת 1911. סימני ההיכר שלו: פרווה שחרחרה אשר אדומה באזור הבטן והגרון ופס שחור עבה לאורך הגב. מצוי אך ורק במערב גינאה החדשה אשר תחת שליטת אינדונזיה.

## קישורים חיצוניים

קטגוריה:בעלי חיים שתוארו ב-1916
קטגוריה:טקסונים שתוארו בידי פאול מטשי
קטגוריה:נמיות כיס
צומת אריאל

**צומת אריאל** (מכונה גם כיכר אריאל) הוא צומת בכניסה המערבית (כביש 4775, הראשית, לעיר אריאל, ובצמוד לכפר כיפל חארת'. בצומת זה מסתיים כביש 5, חוצה שומרון, וממשיך כביש 505 עד לצומת פצאל.

שם הצומת נגזר משם העיר הסמוכה, אריאל. הצומת בנוי כמעגל תנועה. באזור הצומת מוצבות חנויות שונות, בעיקר לחומרי בניין, שנבנו באופן בלתי חוקי, ושייכות לערבים פלסטינים. רבים מהמחבלים שביצעו פיגועים במקום שהו לפני הפיגוע באחת מן החנויות.

בצמוד לצומת נמצא מלון אשל השומרון.

בשל היותו צומת מועדף לפיגועי טרור פלסטיני במשך שנים, בצומת מוצבים לוחמי צה"ל ברוב שעות היממה ואחראים לאבטח את תחנות האוטובוס בצומת שמשמשות גם כטרמפיאדות עבור נוסעים רבים. כמו כן יש מוצב פילבוקס מאויש בלוחמים בסמוך לכניסה המערבית לכפר הערבי חארס, שצמודה לצומת.

## פיגועים קטלניים בצומת
*5 בפברואר 2018, - הפיגוע בצומת אריאל בו נרצח הרב איתמר בן גל
* 17 במרץ 2019 - הפיגוע המשולב בצומת אריאל שבו נרצחו החייל גל קיידאן והרב אחיעד אטינגר

## קישורים חיצוניים

* 
*יפעת אריאלי, יממה לאחר הפיגוע הרצחני: צומת אריאל עדיין פצצה מתקתקת, באתר אשקובית, 18 במרץ 2019

## הערות שוליים

קטגוריה:יהודה ושומרון: צמתים ומחלפים
קטגוריה:השומרון: תחבורה
*
ז'יבואו

**ז'יבואו** (ברומנית: **Jibou**; בהונגרית: **Zsibó**, ז'יבו; בגרמנית: **Siben**, זיבן; ביידיש: **זשיבוי**) היא עיר במחוז סלאז' בצפון רומניה.

## יהודי ז'יבואו
יהודים ראשונים הגיעו לעיר בסוף המאה ה-18 כנראה מגליציה. כמה מהיהודים היו בעלי קרקעות, כרמים, יערות ובתי חרושת.

הקהילה היהודית התארגנה לראשונה באמצע המאה ה-19 אז נוסדו בעיר חברה קדישא, בית קברות ונבנו בעיר מקווה ובסוף המאה ה-19 נבנה גם בית כנסת (עד לבנייתו התפללו היהודים בדירה שכורה בעיר). בעיר היו חסידים רבים של חסידות סיגט.

בין השנים 1942 ל-1944 גויסו גברים צעירים מהקהילה לעבודות כפייה ובתחילת מאי 1944 רוכזו כל יהודי העיר למבנה בית הכנסת וב-3 במאי הועברו לגטו בשימלאו סילבאניי ומשם גורשו למחנה ההשמדה אושוויץ.

ניצולים בודדים חזרו לעיר וניסו לשקם את הקהילה, ואף מינו לרב הקהילה המתחדשת את הרב משה יהודה כץ, אך עד מהרה עזבו כל היהודים את העיר.

## לקריאה נוספת
*פנקס הקהילות רומניה ב, עמוד 141–142
*ז'יבו, בתוך: שלמה שפיצר, קהילות הונגריה: הקהילות החרדיות בהונגריה - תש"ד, ירושלים: מכון ירושלים, תשס"ט, עמוד 157. (נתוני האוכלוסין בספר מבוססים על מפקד קהילות הונגריה של המועצה המרכזית של יהודי הונגריה שנערך בפקודת שלטונות הכיבוש הנאצי באביב 1944)

## קישורים חיצוניים

*  
* 

## הערות שוליים

קטגוריה:רומניה: ערים
קטגוריה:קהילות יהודיות שהושמדו בשואה
בקץ'

**בקץ**' (בהונגרית: **Bekecs**) הוא כפר במחוז בורשוד-אבאוי-זמפלן שבצפון מזרח הונגריה. עד לשואה חיה במקום קהילה יהודית קטנה.

## יהודי בקץ'
במאה ה-18 ובתחילת המאה ה-19 הייתה בבקץ' קהילה יהודית. ובמקום קיים בית קברות יהודי. בשנת 1944 נרצחו רבים מיהודי המקום בשואת יהודי הונגריה.

## קישורים חיצוניים

*  
* 

## הערות שוליים

קטגוריה:הונגריה: כפרים
קטגוריה:מחוז בורשוד-אבאוי-זמפלן
קטגוריה:קהילות יהודיות שהושמדו בשואה
פלאופיס

**פלאופיס** (שם מדעי: *Palaeophis*; מילולית: "נחש קדום") הוא סוג של נחש קדום אשר חי בין הקרטיקון העליון לתקופת האאוקן לפני 33.9-70.6 מיליון שנה, כך שהוא מהמינים הבודדים אשר שרדו את הכחדת הקרטיקון לפני 66 מיליון שנה. הוא השתייך לקבוצת נחשים נכחדת מהקבוצה נחשים והיה שוכן ימים גדול ביותר.

בסוג זה היו מספר סוגים שהקטן ביניהם הגיע לאורך 1.3 מטר אך הגדול ביותר ביניהם *Palaeophis colossaeus* הגיע לאורך מדהים של 9 מטרים, מה שהופך אותו לאחד מגדולי הנחשים מעולם, גדול בהרבה מפיתון בורמזי (על פי הממדים שנבדקו) שמגיע רק לאורך 6 מטרים. עם זאת רוב המינים היו קטנים בהרבה.

בתוך נחש ימי הוא יכל לחצות את האוקיינוסים השונים וכך מאובניו התגלו באנגליה, צרפת, דנמרק, מרוקו, מאלי וחלק מארצות הברית. ככל הנראה הוא היה ניזון מדגים או מזוחלי ים אחרים.

## קישורים חיצוניים

קטגוריה:נחשים פרהיסטוריים
קטגוריה:זוחלים ימיים פרהיסטוריים
קטגוריה:בעלי חיים שחיו בקרטיקון עליון באירופה
קטגוריה:בעלי חיים שחיו בפלאוקן באפריקה
קטגוריה:בעלי חיים שחיו בפלאוקן באמריקה הצפונית
קטגוריה:בעלי חיים שחיו באאוקן באירופה
קטגוריה:לפידוזאורים שחיו בפלאוגן
קטגוריה:מגה-פאונה ימית של הפלאוגן
קטגוריה:מאובני טקסונים שתוארו ב-1841
פין (בעלי חיים)

**פין** הוא איבר המין הזכרי אשר משמש לצורך הזדווגות, ובקרב יונקים משמש גם לצורך השתנה. איברים אלה מופיעים אצל בעלי חיים רבים, הן אצל בעלי חוליות והן אצל חסרי חוליות, אך לא בכל המינים של בעלי החיים יש לזכרים פין, ובאותם מינים שבהם יש לזכרים פין הוא לא יהיה בהכרח איבר הומולוגי.

ברוב המינים של בעלי החיים, בהם יש איבר שניתן לתאר אותו באופן סביר כפין, אין לו תפקיד מרכזי מלבד הזדווגות והעברת הזרע אל הנקבה, אך אצל יונקים עם שליה הפין נושא את החלק הדיסטלי של השופכה, אשר משחררת את השתן במהלך ההשתנה ואת הזרע במהלך הזדווגות. אצל רבים מהיונקים בעלי השליה, הפין מכיל עצם שמסייעת לנוקשות הפין.

## אצל בני אדם

הפין האנושי מורכב משלוש עמודות של רקמות: שתיים מהן בגוף האיבר ואחת בראשו. כאשר מתעורר אצל הגבר גירוי מיני כלשהו, דם ממלא את הרקמות הספוגיות ומקשה אותן - מצב כזה נקרא זקפה. גודל (אורך והיקף) הפין משתנה מגבר לגבר, אבל כל עוד הוא בתחומי הנורמה, אין הגודל משפיע בהכרח על התפקוד.

## אצל יתר בעלי החיים
[ממוזער|160px|פין של [ברכייה]]
[ממוזער|איברי מין זכריים של [לווייתן מינקי|לווייתנים מסוג מינקי]]

כמו בכל איבר אחר בגוף, אורכו והיקפו של הפין יכולים להשתנות במידה רבה בקרב חיות שונות מאותו המין. אצל בעלי חיים רבים, בעיקר יונקים, גודלו של פין במצבו הרפוי קטן הרבה יותר מגודלו במצב זקוף.

## ראו גם
* פין (אדם)
* עצם הפין
## קישורים חיצוניים

* 

קטגוריה:פין
פטיכודוס

**פטיכודוס** (שם מדעי: *Ptychodus*; מילולית: "שן מקופלת") הוא סוג של כריש נכחד מסדרת ההיבודונטים אשר חי בקרטיקון העליון בכל האוקיינוסים ובעיקר לחופי אמריקה הצפונית, שם נמצאו מינים רבים בים הפנימי המערבי הקדום.

כריש זה התגלה במאה ה-19 בחפירות באנגליה וקיבל את שמו ב-1837 בידי החוקר האנגלי לואי אגאסי. המאובנים שנמצאו כללו מאובני שיניים שטוחות ומחוזקות בעלות מבנה רכסי שנועד לשייף ולפצח מזון קשה כמו קונכיות ולעיתים רחוקות גם שרידי סחוס עבה. מאובנים נוספים של מגוון מינים התגלו ברחבי העולם, לרבות בברזיל, צ'כיה, צרפת, גרמניה, הודו, יפן, ירדן, מקסיקו ובעיקר לחופי הים הפנימי המערבי של אמריקה הצפונית.

כריש זה היה אחד מהגדולים שהיו מעולם והוא הגיע לאורך של 10 מטרים. מבנה גופו דמה לזה של כריש לווייתני או של כריש ענק אך בניגוד אליהם הוא ניזון מרכיכות בעזרת שיניו הגדולות העמוסות שהתחלפו ללא הרף. כריש זה ניזן בדומה לניבתן או לצב ים מרכיכות גדולות ואולי חי בדומה לכרישים החיים הטרודונטאים. 

הוא חיפש מזון איטי על קרקע הים, מזון שכלל דיונונים ובלמניטים אמוניטים גדולים כמו Parapuzosia seppenradensis שעלה על משקל טון ובעיקר צדפות גדולות כמו Inoceramus ו-Platyceramus, שהיו הגדולות שבצדפות אי-פעם. הכריש גרף אותם עם שיניו השטוחות ופיצח את הקונכיות בשיניו.

## גלריית תמונות
**מאובנים של שיני הכריש**:

קובץ:Ptychodus polygyrus.jpg
קובץ:Ptychodus latissimus teeth Prun.JPG
קובץ:Ptychodus latissimus 113-101 maf eng.jpg


## קישורים חיצוניים

קטגוריה:בעלי חיים שתוארו ב-1837
קטגוריה:היבודונטים
קטגוריה:בעלי חיים שחיו בקרטיקון עליון
קטגוריה:דמויי כריש מהמזוזואיקון
קטגוריה:טקסונים שתוארו בידי לואי אגאסי
קטגוריה:מאובני טקסונים שתוארו ב-1837
שעון (יישום)

**יישום השעון** הוא יישומון המותקן מראש במכשירי אייפון החל מ-iPhone OS 1, ובמכשירי אייפד החל מ-iOS 6.

## תכונות
היישום מכיל בתוכו מסכים שונים: שעון עולמי, שעונים מעוררים, שעון עצר וספירה לאחור. ב-iOS 10, נוסף מסך חדש בשם "שעת שינה".

### שעון עולמי
שעון עולמי הוא מסך ביישום השעון המאפשר למשתמשים לקבל מידע אודות הטמפרטורה, שעה נוכחית ולחץ של ערים מרכזיות לפי בחירתם. ביכולתו של המשתמש להוסיף ערים נוספות כרצונו על ידי הקשה על לחצן ההוספה בראש המסך והקלדת שם העיר שהמשתמש מתכוון להוסיף לרשימת הערים במסך השעון העולמי. ניתן אף להסיר ערים שכבר נוספו לרשימה על ידי החלקת האצבע שמאלה על גבי העיר שהמשתמש רוצה להסיר והקשה על לחצן ההסרה.

### שעונים מעוררים
מסך השעונים המעוררים ביישום השעון מאפשר למשתמש לצפות בכל השעונים המעוררים שלו בתצוגה שבועית, ליצור שעונים מעוררים נוספים, וכיבוי והפעלה מחדש של שעונים מעוררים קיימים מתוך הרשימה.

### שעון עצר
מסך שעון העצר ביישום השעון מאפשר למשתמש למדוד זמנים ואירועים ולדעת את משך הזמן שלהם. בנוסף, היישום מאפשר למשתמש להשהות או לאפס את שעון העצר, וכן למדוד מספר הקפות במדידה אחת.

### ספירה לאחור
מסך הספירה לאחור ביישום השעון מאפשר למשתמש לקבוע טיימרים המודדים זמנים בכיוון ההפוך עד לשעה מסוימת. כאשר הספירה לאחור מגיעה לאפס, היישום מציג בפני המשתמש התראה המתלווה עם צליל שהמשתמש יכול לקבוע באפשרויות הטיימר.

### שעת שינה
ב-iOS 10, נוסף מסך חדש ליישום השעון הנקרא "שעת שינה" - תכונה המבטיחה למשתמש שינה טובה יותר. הדבר מתבצע על ידי שאילת המשתמש שאלות לפני קביעת התכונה, וביניהן: מתי המשתמש מעוניין להתעורר, באילו ימים המשתמש מעוניין שהשעון המעורר לא יהיה מופעל, למשך כמה שעות המשתמש מעוניין לישון והאם המשתמש מעוניין לקבל תזכורת המודיעה לו כי עליו ללכת לישון. תכונה זו משתפת מידע אודות השינה של המשתמש עם יישום הבריאות על מנת לעקוב אחר נתוני השינה שלו.

### תכונות אחרות
ב-iOS 7, סמליל מסך הבית של היישום מציג את השעה הנוכחית באופן דינאמי. ב-iOS 10 ערכת הממשק של היישום הפכה מבהירה לחשוכה ותצוגה חדשה של שעון העצר זמינה על ידי החלקת האצבע שמאלה על גבי שעון העצר הקודם, תצוגה המזכירה שעון עצר טיפוסי.

## ראו גם
* מפות (יישום)
* לוח שנה (יישום)
* מזג אוויר (יישום)

## הערות שוליים

קטגוריה:אפליקציות בסיסיות במכשירי חברת אפל
קטגוריה:יישומונים
קטגוריה:אפליקציות ייחודיות למכשירי חברת אפל
היבודונטים

**היבודונטים** (שם מדעי: Hybodontiformes) היא סדרה של כרישים נכחדים אשר חיו בין הקרבון למיוקן ולאורך כל עידן המזוזואיקון. הכריש האחרון שחי בסדרה הוא המיוסינצ'דוס (Miosynechodus).

בני סדרה זו היו בעלי גדלים שונים שהגדול ביניהם היה הכריש הענקי פטיכודוס שהגיע לאורך 10 מטרים, דומה לאורך של כריש ענק. למינים רבים בסדרה היו שיניים שטוחות שנועדה למחוץ רכיכות קשות שריון. אחרים היו טורפים המזכירים את הכרישים המוכרים.

מאובניהם התגלו ברחבי העולם בשכבות תצורות של מינים ימיים. כמעט כל המאובנים כללו שרידי שיניים, מאחר ששלד הכרישים מורכב מסחוס רך יחסית שמתקשה להתאבן. ככל הנראה רבים מהם היו נפוצים במימי הקרטיקון והכילו מינים טורפים גדולים רבים אשר שחו בימים לצד מוסזאוריים טורפים, דמויי עמלץ אימתניים וזוחלי ים גדולים נוספים. לאחר הכחדת הקרטיקון הקבוצה דעכה יותר אך הצליחה לשרוד עד תקופת המיוקן.

## משפחות
* Acrodontidae
* Hybodontidae - בה ההיבודוס והאסטרקנתוס
* Lonchidiidae - בה הליסודוס
* Polyacrodontidae
* Ptychodontidae - בה הפטיכודוס

## קישורים חיצוניים

*
קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1846
קטגוריה:טקסונים שתוארו בידי ריצ'רד אוון
מזג אוויר (יישום)

**יישומון מזג האוויר** הוא יישומון המותקן מראש במכשירי אייפון ואייפוד טאץ'. הוא נכלל כחלק מחבילת יישומי ה-iOS מאז גרסת ה-iPhone OS 1.

## אופן הפעולה
יישומון מזג האוויר מאפשר למשתמשים לבדוק את תחזית מזג האוויר של ערים שנבחרו. המשתמש יכול להוסיף מקומות נוספים על מנת להשיג מידע על חיזוי מזג האוויר עבור אותם מקומות, על ידי מעבר לרשימת הערים שנוספו ליישום והקשה על לחצן ההוספה המאפשר למשתמש להקליד את שם העיר, מיקוד או תא-דואר או קוד של שדה תעופה. ניתן אף להסיר מקומות שכבר נוספו על ידי מעבר פעם נוספת לרשימת הערים שנשמרו והחלקת האצבע שמאלה על גבי העיר מתוך הרשימה שהמשתמש רוצה להסיר.

ב-iOS 8, יישומון מזג האוויר עודכן כך שהוא משיג את המידע על תחזית מזג האוויר מתוך The Weather Channel (אשר החליף את Yahoo! Weather שבו נעשה שימוש לפני כן).

החל מ-iOS 10, ביכולתו של המשתמש להסיר את יישומון מזג האוויר באם אינו זקוק לו. נכון ל-iOS 12, המידע אודות תחזית מזג האוויר ניתן להצגה על גבי מסך הנעילה של מכשיר ה-iOS.

## ראו גם
* מפות (יישום)
* לוח שנה (יישום)
* שעון (יישום)

## הערות שוליים

קטגוריה:אפליקציות בסיסיות במכשירי חברת אפל
קטגוריה:יישומונים
קטגוריה:אפליקציות ייחודיות למכשירי חברת אפל
Saurophthirus

***Saurophthirus*** הוא סוג של חרק נכחד מסדרת הפרעושים אשר חי בקרטיקון התחתון. הממצאים שלו התגלו ב-1976 ליד נהר הלנה שבסיביר והשתייכו למין *Saurophthirus longipes*. מין נוסף, *Saurophthirus exquisitus* התגלה בתצורת יישיין שבסין.

פרעוש זה היה גדול מקרוביו והגיע לאורך 2.50 ס"מ, מה שהופך אותו לגדול הפרעושים המוכרים למדע שחיו. הוא היה צורת מעבר בין הפרעושים הקדומים לפרעושים המודרניים. ככל הנראה הוא מצץ דם של פטרוזאורים בדומה לפרעושים שניזונים מדם עטלפים או עופות מודרניים.

## בתרבות
פרעוש זה נראה בתוכנית ללכת עם דינוזאורים בפרק הרביעי, שם הוא מוצץ את דמו של אורניתוכירוס או טרופאוגנטוס. עם זאת הפרק מתרחש רחוק מהאזור בו נמצאו שרידיו.

## קישורים חיצוניים

קטגוריה:פרעושים
קטגוריה:בעלי חיים שחיו בקרטיקון תחתון באסיה
קטגוריה:חרקים שחיו במזוזואיקון
קטגוריה:מאובני טקסונים שתוארו ב-1976
אלפא רומיאו 110A

**אלפא רומיאו 110A** (באיטלקית: **Alfa Romeo 110A**) הוא אוטובוס מתוצרת יצרנית הרכב האיטלקית **[[אלפא רומיאו]]** שיוצר בין השנים 1934–1940, ובשנת 1950.

יוצרו 34 יחידות.

## ייצור "אלפא רומיאו 110A"
* אוטובוסים עירוניים – 32 יחידות (בין השנים 1934–1935 יוצרו 12 יחידות, בשנת 1937 יוצרו 8 יחידות, בשנת 1940 יוצרו 12 יחידות).
* אוטובוסים בינעירוניים – 2 יחידות (יוצרו בשנת 1950).

## סדרות "אלפא רומיאו 110A"
* סדרה ראשונה.
* סדרה שנייה.

## "אלפא רומיאו 140A"
* דגמי "אלפא רומיאו 110A" יוצרו עבור חברת הנסיעות הציבורית "ATM (Milano)" , והופעלו באזור מילאנו.
* מנוע קדמי.
* מנוע דיזל המתודלק על ידי סולר.
* מנוע דיזל המתודלק על ידי מתאן.
* מערכת היגוי – מימין.
* 2 דלתות כניסה.
* 28 מושבים.

## תמונות

קובץ:Alfa romeo 110 n.c.jpg | "אלפא רומיאו 110A"
קובץ:Alfa romeo 110.jpg | "אלפא רומיאו 110A"
קובץ:Alfa romeo 110 g 2.jpg | "אלפא רומיאו 110A"
קובץ:Alfa romeo 110 g.jpg | "אלפא רומיאו 110A" (סדרה שנייה, שנת 1940)


## ראו גם
* אלפא רומיאו 40A
* אלפא רומיאו 85A
* אלפא רומיאו 140A

## קישורים חיצוניים

## הערות שוליים

110A
קטגוריה:כלי רכב שהושקו ב-1934
קטגוריה:כלי רכב איטלקיים
הפלינטסטונס

**הפלינטסטונס** (באנגלית: **The Flintstones**) הוא סרט קומדיה אמריקאי משנת 1994 בבימויו של בריאן לבנט. הסרט הוא עיבוד לייב אקשן לסדרת הטלוויזיה המונפשת "משפחת קדמוני" של חברת ההפקות האנה-ברברה. בסרט מככבים ג'ון גודמן כפרד פלינטסטון, ריק מוראניס כבארני ראבל, אליזבת פרקינס כווילמה פלינטסטון, ורוזי אודונל כבטי ראבל.

הסרט, שצולם בקליפורניה, יצא לאקרנים ב-27 במאי 1994, וגרף קרוב ל-342 מיליון דולרים ברחבי העולם, בעוד שהוא הופק בתקציב של 46 מיליון דולר. למרות זאת הביקורות היו גרועות, והסרט זכה בפרס פטל הזהב על השחקנית הגרועה ביותר (רוזי אודונל) והתסריט הגרוע ביותר.

לסרט יצא בשנת 2000 פריקוול בשם "הפלינטסטונס: ויוה רוק וגאס".

## תקציר העלילה
פרד פלינטסטון (ג'ון גודמן), עובד מחצבה, מקבל באופן בלתי צפוי קידום משמעותי במקום העבודה והופך לסגן המנהל של החברה. אף על פי כן, המשכורת הגבוהה של פרד גורמת לבעיות רבות ביחסים שלו עם אשתו וילמה, ועם חברו בארני. בהמשך מתגלה שהוא קודם על ידי המנהל הערמומי קליף ונדרקייב (קייל מקלכלן) ומזכירתו שרון סטון (האלי ברי) על מנת שהם יוכלו להפליל את פרד בגניבת כספים מהחברה, אותו הם גנבו בפועל מהחברה. בעקבות כך וילמה, בארני ובטי חייבים לחשוף את האמת על מנת לטהר את שמו של פרד, ולסכל את התוכנית של הנבלים.

## צוות השחקנים הראשי
* ג'ון גודמן – פרד פלינטסטון
* אליזבת פרקינס – ווילמה פלינטסטון
* ריק מוראניס – ברני ראבל
* רוזי אודונל – בטי ראבל
* קייל מקלכלן – קליף וונדרקייב
* האלי ברי – שרון סטון
* אליזבת טיילור – פרל סלאגהופל
* דן פלורק – מר סלייט
* הארווי קורמן – דיקטאבירד (קול)

## קישורים חיצוניים

קטגוריה:סרטי 1994
קטגוריה:סרטי קומדיה אמריקאיים
קטגוריה:סרטי אולפני יוניברסל
קטגוריה:סרטים מצוירים למחצה
קטגוריה:סרטי דינוזאורים
קטגוריה:סרטים מבוססי סדרות טלוויזיה
קטגוריה:סרטי קולנוע בכיכובן של בובות
כייבל גאי

**כייבל גאי** (באנגלית: **The Cable Guy**) הוא סרט אמריקאי מסוג קומדיה שחורה בבימויו של בן סטילר, ובכיכובם של ג'ים קארי ומתיו ברודריק. הסרט יצא לאקרנים בארצות הברית ב-14 ביוני 1996.

זה היה הסרט הראשון אשר עליו ג'ים קארי קיבל 20 מיליון דולרים - באותה העת היה זה הסכום הגבוה ביותר אי פעם ששולם לקומיקאי על השתתפותו בסרט.

## תקציר העלילה
האדריכל סטיבן קובץ' (מת'יו ברודריק) נפרד מחברתו, עובר לדירה חדשה ומזמין שירות כבלים. מתקין הכבלים שלו, ארני "צ'יפ" דאגלס (ג'ים קארי), הוא אדם בודד ומופרע נפשית שמחפש נואשות חברים. לאחר שתמרן בעדינות את סטיבן להפוך לחברו בתמורה לכך שסטיבן יקבל ערוצי פרימיום בחינם, צ'יפ מתגלה בהמשך כמטרד אמיתי בחייו של סטיבן.

לאחר שסטיבן מחליט להפסיק להיות בקשר עימו, צ'יפ מחליט לנקום בסטיבן בכל דרך אפשרית.

## צוות השחקנים הראשי
* ג'ים קארי בתפקיד ארני "צ'יפ" דאגלס
* מתיו ברודריק בתפקיד סטיבן קובץ'
* לזלי מאן בתפקיד רובין האריס
* ג'ורג' סיגל בתפקיד אביו של סטיבן

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:סרטי קומדיה אמריקאיים
קטגוריה:סרטים באנגלית
קטגוריה:סרטי קולומביה
קטגוריה:סרטי מסתורין אמריקאיים
קטגוריה:סרטי קומדיה שחורה אמריקאיים
קטגוריה:סרטי פלישה לבית
קטגוריה:סרטי פולחן
קטגוריה:סרטים אמריקאיים משנת 1996
קטגוריה:סרטי 1996
אירייזר

**אירייזר** (באנגלית: **Eraser**) הוא סרט פעולה אמריקאי משנת 1996 בבימויו של צ'אק ראסל, ובכיכובם של ארנולד שוורצנגר, ונסה ויליאמס, ג'יימס קאן, ג'יימס קובורן, ורוברט פסטורלי.

הסרט אשר הופק בתקציב של 100 מיליון דולרים, זכה להצלחה מסחרית, וגרף מעל ל-242 מיליון דולרים. הוא יצא לאקרנים בארצות הברית ב-21 ביוני 1996 והיה מועמד לפרס אוסקר בקטגוריית פרס אוסקר לעריכת הקול הטובה ביותר בשנת 1997.

## תקציר העלילה
ג'ון קרוגר (ארנולד שוורצנגר) הוא סוכן ממשלתי אמריקאי המתמחה בהגנה על עדים שנרדפים על ידי ארגוני פשע. העניינים מסתבכים לאחר שהוא עובד עם עדת מפתח (ונסה וויליאמס), עם מידע שיכול להפיל חברת נשק שפיתחה נשק מהפכני ובכוונתה למכור אותו למחבלים דרך השוק השחור.

## קישורים חיצוניים

קטגוריה:סרטי פעולה אמריקאיים
קטגוריה:סרטי מתח אמריקאיים
קטגוריה:ניו יורק בקולנוע
קטגוריה:סרטי האחים וורנר
קטגוריה:סרטים אמריקאיים משנת 1996
קטגוריה:סרטי 1996
קטגוריה:סרטים עם מוזיקה מאת אלן סילבסטרי
ג'קלין יואיט

**ג'קלין יואיט** (באנגלית: **Jacqueline Hewitt**; נולדה ב-4 בספטמבר 1958) היא אסטרופיזיקאית אמריקאית. היא הייתה הראשונה שגילתה טבעת איינשטיין.

## ראשית חייה והשכלה
יואיט נולדה בוושינגטון די. סי. ב-4 בספטמבר 1958. הוריה הם וורן א' יואיט, עורך דין בינלאומי בדימוס ממחלקת המדינה, וגרטרוד (גראדל) יואיט. היא למדה במכללת ברין מאר בפילדלפיה וסיימה את לימודיה בכלכלה בהצטיינות בשנת 1980. יואיט השתתפה בשיעור אסטרונומיה בקולג' האוורפורד  בשנה השנייה שלה, מה שהצית את התעניינותה במדע. את לימודיה לתואר שני עשתה במכון הטכנולוגי של מסצ'וסטס. במהלך לימודיה לתואר שני החלה ללמוד על אודות עדשות כבידה באמצעות רדיו-טלסקופ "מערך גדול מאוד". יואיט קיבלה תואר דוקטור בפיזיקה בשנת 1986. מקורות מסוימים טוענים בטעות כי היא קיבלה את הדוקטורט שלה בשנת 1988.

## קריירה
במהלך הפוסט-דוקטורט שלה ב-MIT, יואיט הייתה חלק מצוות אינטרפרומטריה ארוכה מאוד בשנים 1986–1988. בעוד היא מנתחת את הנתונים שאספה במהלך לימודי התואר השני שלה, היא גילתה טבעת על מסך המחשב שלה. טבעת זו, חלק ממערכת העידוש הכבידתיMG1131 + 0456, הייתה טבעת איינשטיין הראשונה שנתגלתה. מאז התגלית פורצת הדרך של יואיט, התגלו טבעות איינשטיין רבות אחרות, ונמצא כי הן נפוצות הרבה יותר מכפי שחשבו האסטרונומים. טבעות איינשטיין חשובות משום שהן יכולות לעזור לענות על שאלות לגבי גודלו וגורלו של היקום שלנו. יואיט עבדה כחוקרת במחלקה לאסטרופיזיקה באוניברסיטת פרינסטון ב-1988. לאחר שנה אחת של מחקר בפרינסטון, היא חזרה ל-MIT כמורה מן החוץ לפיזיקה, ועבדה כפרופסור במשרה מלאה מאז 1989. יואיט היא גם החוקרת הראשית של קבוצת הרדיו-אסטרונומיה של מעבדת המחקר באלקטרוניקה ב-MIT. מאז 2002, יואיט מונתה למנהלת מכון קאוולי לאסטרופיזיקה וחלל ב-MIT.

## הוקרה
בשנת 1989 זכתה בפרס פרס אנני ג'אמפ קאנון לאסטרונומיה. בשנת 1990, יואיט זכתה במלגה מטעם קרן דייוויד ולוסיל פאקרד. בזכות עבודתה על עדשות הכבידה, עמיתיה ב-MIT המליצו עליה כמועמדת לפרס ע"ש הרולד יוג'ין אדג'רטון. בשנת 1995, יואיט זכתה בפרס ע"ש מריה גופרט-מאייר בזכות עבודתה ברדיו-אסטרונומיה.

## קישורים חיצוניים

## הערות שוליים

קטגוריה:אמריקאים ילידי וושינגטון די. סי.
קטגוריה:זוכות פרס אנני ג'אמפ קאנון
קטגוריה:אסטרונומיות אמריקאיות
קטגוריה:אסטרונומים אמריקאים
קטגוריה:בוגרות מכללת ברין מאר
קטגוריה:בעלי תואר דוקטור מהמכון הטכנולוגי של מסצ'וסטס
קטגוריה:בעלות תואר דוקטור מהמכון הטכנולוגי של מסצ'וסטס
קטגוריה:אסטרופיזיקאים אמריקאים
קטגוריה:אסטרופיזיקאיות
קטגוריה:אמריקאיות שנולדו ב-1958
קטגוריה:אמריקאים שנולדו ב-1958
ברברה קינג

**ברברה קינג** (באנגלית: **Barbara King**; נולדה ב-18 באוגוסט 1956) היא אנתרופולוגית אמריקאית, פרופסור אמריטה ופובליציסטית של מדע בעיקר בתחום של תחושות בקרב בעלי חיים.

## השכלה ומסלול מקצועי
קינג למדה לתואר ראשון בדאגלס קולג'  של אוניברסיטת ראטגרס, ולתואר שני באוניברסיטת אוקלהומה. שם גם למדה לדוקטורט. קינג לימדה בקולג' ויליאם ומרי, בוויליאמסבורג  שבווירג'יניה, מ-1988 ועד פרישתה בדרגת פרופסור בשנת 2015.

## פעילותה המדעית
קינג היא מחלוצות המחקר של אבל בבעלי חיים.

## פעילותה כפובליציסטית של המדע
מאז 2011 קינג כותבת בלוג עבור רשת הרדיו הציבורית של ארצות הברית שבו התמקדה בעיקר על חיי הרגש של בעלי חיים "אינטליגנטיים" כמו פרימטים, דולפינים, חזירים, תמנונים ודיונונים.

מאז פרישתה מהאוניברסיטה, בשנת 2015, קינג עוסקת בפובליציסטיקה של המדע ב"משרה מלאה". בין השאר פרסמה מאמרים בסיינטיפיק אמריקן, The Atlantic ובוושינגטון פוסט.

## תפקידים ואותות הוקרה
* זוכת מלגת גוגנהיים- 2002.

## קישורים חיצוניים
*  

* סיינטיפיק אמריקן ישראל, כשבעלי חיים מתאבלים / ברברה ג' קינג, באתר הידען, 23 באוקטובר 2013

קטגוריה:אנתרופולוגיות אמריקאיות
קטגוריה:אנתרופולוגים אמריקאים
קטגוריה:מדע פופולרי
קטגוריה:זוכות מלגת גוגנהיים
קטגוריה:זוכי מלגת גוגנהיים
קטגוריה:בוגרות אוניברסיטת ראטגרס
קטגוריה:בוגרי אוניברסיטת ראטגרס
קטגוריה:בוגרות אוניברסיטת אוקלהומה
קטגוריה:בוגרי אוניברסיטת אוקלהומה
קטגוריה:אמריקאיות שנולדו ב-1956
קטגוריה:אמריקאים שנולדו ב-1956
קטגוריה:סגל מכללת ויליאם ומרי
אלפא רומיאו 1000 Aerfer

**אלפא רומיאו  1000 Aerfer** (באיטלקית: **Alfa Romeo 1000 Aerfer**) הוא אוטובוס חשמלי מסוג טרוליבוס אשר יוצר על ידי יצרנית הרכב האיטלקית **[[אלפא רומיאו]]** באמצעות חברת הבת "Alfa Romeo Industrie"  בין השנים 1960–1963. הדגם מונע באמצעות רשת חשמל, מושך חשמל באמצעות כבל תקרה המחובר לרשת המספקת חשמל.

## טרוליבוס
טרוליבוס הוא סוג של אוטובוס חשמלי אשר מושך חשמל מכבל תקרה. מעל גג האוטובוס מחובר מוט לרשת החשמל. ה"טרוליבוס" נבדל מסוגים אחרים של אוטובוסים חשמלים אשר מסתמכים על סוללה חשמלית.

על רשת החשמל המזינה את הטרוליבוס לכלול שני חוטי חשמל מקבילים הסוגרים מעגל חשמלי.

בדרך כלל הכח החשמלי הנפוץ הוא 600 וולט זרם ישיר.

נתיב הנסיעה הוא תמיד קדימה. (דגמי הטרוליבוס לא מסוגלים לנסוע אחורנית).

בניגוד לחשמלית שהיא כלי תחבורה ציבורית הנעה על מסילה ברחובות ערים, ה"טרוליבוס" נע על כביש אספלט ללא צורך במסילה.

באיטלקית "טרוליבוס" קרוי: "Filobus".

## סדרות "אלפא רומיאו 1000 Aerfer"
* "série 8001-8078" – יוצרו 78 יחידות בין השנים 1960–1961.
* "série 8301-8306" – יוצרו 6 יחידות בשנת 1961.
* "série 11-36" – יוצרו 26 יחידות בין השנים 1962–1963.

## "אלפא רומיאו 1000 Aerfer"
* יוצרו 110 יחידות במספר תצורות.
* דגמי "אלפא רומיאו 1000 Aerfer" הופעלו בעיר נאפולי.
* 2 דלתות.
* מערכת ההיגוי מוקמה בצד ימין.
*  דגם של "אלפא רומיאו 1000 Aerfer" צולם בסרט האיטלקי "Le mani sulla città" שיצא לאקרנים בשנת 1963.

## תמונות

קובץ:12900-Filobus Alfa Romeo 1000 Aerfer 8023.jpg  | "אלפא רומיאו 1000 Aerfer" 
קובץ:12929-Filobus Alfa Romeo 1000 Aerfer 8035.jpg | "אלפא רומיאו 1000 Aerfer" 
קובץ:16763-Filobus Alfa Romeo 1000 Aerfer 8073.jpg | "אלפא רומיאו 1000 Aerfer" 
קובץ:12892-Filobus Alfa Romeo 1000 Aerfer 8039.jpg | "אלפא רומיאו 1000 Aerfer" 
קובץ:Filobus Alfa Romeo 1000 Aerfer 8022.jpg | "אלפא רומיאו 1000 Aerfer" 
קובץ:12990-Filobus Alfa Romeo 1000 Aerfer 8022.jpg | "אלפא רומיאו 1000 Aerfer" 
קובץ:12914-Filobus Alfa Romeo 1000 Aerfer 8050.jpg | "אלפא רומיאו 1000 Aerfer" 


## ראו גם
* טרוליבוס
* אלפא רומיאו 140AF
* אלפא רומיאו 1000 AF

## לקריאה נוספת
*    דגמי טרוליבוס באיטליה   ( L'Italia in filovia - Stagniweb)

## קישורים חיצוניים

## הערות שוליים

1000 Aerfer
1000 Aerfer
קטגוריה:טרוליבוס
קטגוריה:כלי רכב איטלקיים
קטגוריה:כלי רכב שהושקו ב-1960
הקלאסיקות של הארדנים

**הקלאסיקות של הארדנים**, הם שלושה מרוצי אופניים חד-יומיים שנערכים באמצע - מחצית שנייה של חודש אפריל בארדנים (בלגיה) ובלימבורג (הולנד). המרוצים מאופיינים בתווי גבעי הכולל טיפוסים באורך בינוני ואופייני לאזור הארדנים. שלושת המרוצים הם מרוצים חד־יומיים שנערכים בסמיכות ובשנים האחרונות הם מתרחשים בתוך 8 ימים.

אין תחרות רשמית המחברת בין שלושת המרוצים, אך בעבר הניקוד של שתי התחרויות שבוולוניה חוברו לסוף שבוע אחד שנקרא Week-end ardennais (סוף שבוע ארדני).

## לוח זמנים
*  מרוץ אמסטל גולד (יום ראשון השלישי של אפריל)
*  לה פלש ואלון (ביום רביעי שלאחר מכן)
*  לייז'–בסטון–לייז' (יום ראשון הרביעי של אפריל)

## מנצחים

## סטטיסטיקה
הרוכבים היחידים שהצליחו לנצח בשלושת המרוצים באותה שנה הם האיטלקי דווידה רבלין (Davide Rebellin) בשנת 2004 והבלגי פיליפ ז'ילבר בשנת 2011.

ארבעה רוכבים אחרים זכו בכל שלושת המרוצים במהלך הקריירה שלהם, אבל לא באותה שנה. אלו הם הבלגי אדי מרקס, הצרפתי ברנאר אינו והאיטלקים דנילו די-לוקה ומיקלה ברטולי.

בטבלה למטה הרוכבים עם מספר הזכיות הגדול ביותר בשלוש התחרויות:

## הערות שוליים

קטגוריה:תחרויות ספורט בבלגיה
קטגוריה:הולנד: מרוצי אופניים
עדה גלר

[ממוזער|[התאחדות נשים עבריות לשיווי זכויות בארץ ישראל. עומדות מימין לשמאל: חסיה פינסוד סוקניק, שרה עזריהו, ד"ר רוזה וולט-שטראוס, ד"ר חנה ברכיהו, צפורה קלוזנר, **עדה גלר**. יושבות: עדה טברסקי, פניה מטמון-כהן, רחל גולומב, נחמה פוחצ'בסקי, מאשה סקיבין]]
**עדה גלר** (4 במאי 1888–30 במרץ 1949) הייתה פעילה ציונית, מורה ומנהלת בית ספר ורואת החשבון הראשונה בארץ ישראל המנדטורית.

## קורות חיים
גלר נולדה בעיירה טלומאץ' (כיום באוקראינה). אף על פי שלמדה בבית ספר פולני, למדה את השפה העברית ובהמשך אף לימדה עברית לילדות ולנערות. ב-1911 עלתה לארץ ישראל ושימשה כמורה וכמנהלת בית הספר למלאכת יד בירושלים. לאחר שנסגר בית הספר בשנת 1922, יצאה גלר לארצות הברית, שם עברה השתלמויות והכשרות בראיית חשבון ובמסחר. בשנת 1927 חזרה לארץ ישראל, ולאחר משא ומתן עיקש עם רשויות המנדט הבריטי, הצליחה לקבל רישיון עבודה כרואת חשבון. היא הייתה האישה הראשונה בישראל בתחום זה, ולמשך שנים רבות גם היחידה. גלר הייתה חברה בהנהלת בנק שלמה המלך ואף שימשה כמזכירת המרכז.

## פעילותה הפמיניסטית
בנוסף לעבודתה כמורה, מנהלת ורואת חשבון, גלר גם הייתה פעילה למען קידום זכויות הנשים ומעמדן. בית הספר למלאכת יד אותו ניהלה נועד לספק אפשרויות לימוד וקידום מקצועיים לנערות מרקע סוציו-אקונומי נמוך, והוא נתמך על ידי הארגון "ברית נשים יהודיות לתרבות" שבראשו עמדה שרה טהון. לאחר שקבלה את רישיון העבודה שלה, הצטרפה גלר לאיגוד נשים אקדמאיות, והייתה פעילה בהתאחדות נשים עבריות לשיווי זכויות בארץ ישראל. בשנת 1935 עמדה בראש משלחת מטעם ההתאחדות לאיסטנבול, שם נערך קונגרס בינלאומי מטעם ברית נשים עולמית לשווי זכויות.

## הנצחה
* רחוב עדה גלר בירושלים
* רחוב עדה גלר בבאר שבע

## לקריאה נוספת
* דוד תדהר, **אנציקלופדיה לחלוצי היישוב ובוניו**, כרך 5, עמ' 2125
* איל כתבן, "נשים בטוגה של גבר: נתיב השתלבותן של נשים בפרופסיה המשפטית בארץ ישראל ובמדינת ישראל", בתוך: **עיונים בתקומת ישראל** (סדרת נושא): **מגדר בישראל**, עמ' 263–305.

## הערות שוליים

קטגוריה:אנשי חינוך יהודים אוקראינים
קטגוריה:מורים לעברית
קטגוריה:נשות העלייה השנייה
קטגוריה:אנשי העלייה השנייה
קטגוריה:מנהלי בתי ספר
קטגוריה:בנקאים ביישוב
קטגוריה:נשות חינוך ביישוב
קטגוריה:אנשי חינוך ביישוב
קטגוריה:רואי חשבון ישראלים
קטגוריה:פמיניסטיות ביישוב
קטגוריה:פמיניסטיות ישראליות
קטגוריה:פמיניסטים ישראלים
קטגוריה:ישראליות שנולדו ב-1888
קטגוריה:ישראלים שנולדו ב-1888
קטגוריה:ישראליות שנפטרו ב-1949
קטגוריה:ישראלים שנפטרו ב-1949
קטגוריה:אישים הקבורים בבית הקברות שייח' באדר
טפיר אוגוסטוס

ממוזער|טפיר אוגוסטוס
**טפיר אוגוסטוס** (שם מדעי: *Tapirus augustus*) הוא מין נכחד של מפריט פרסה מהסוג טפיר אשר התקיים בתקופת הפליסטוקן והגיע עד לתחילת תקופת ההולוקן בין 1.8-0.01 מיליון שנה מהיום. מאובני הטפיר התגלו ב-1923 במחוז גואנגשי שבדרום סין וייתכן שבנוסף הוא נמצא באי ג'אווה ווייטנאם. בעבר השתייך טפיר זה לסוג *Megatapirus*.

טפיר אוגוסטוס הגיע לאורך 2.1–3.5 מטר ולגובה 0.9–1.5 מטר בכתפיים. משקלו הגיע ל-500 ק"ג, מה שהופך אותו לטפיר הגדול ביותר שהיה מעולם. כמו קרוביו, היה טפיר אוגוסטוס בעל חדק שפוף ששימש לליקוט עלים והכנסתם לפיו.

הטפיר חי עד לתחילת ההולוקן בטווח של 10,000–11,000 שנה מהיום ונכחד כחלק מההכחדת ההולוקן. הטפיר הקרוב ביותר למין נכחד זה הוא הטפיר האסייתי מדרום-מזרח אסיה.

## קישורים חיצוניים

קטגוריה:בעלי חיים שתוארו ב-1923
קטגוריה:טקסונים שתוארו בידי וויליאם דילר מתיו
קטגוריה:טפיריים פרהיסטוריים
קטגוריה:מגה-פאונה של הפלייסטוקן באירואסיה
קטגוריה:יונקים שחיו בפלייסטוקן באסיה
קטגוריה:מפריטי פרסה שחיו בפלייסטוקן
קטגוריה:יונקים שנכחדו בהולוקן
קטגוריה:מאובני טקסונים שתוארו ב-1923
הר אולדריץ' (אנטארקטיקה)

**הר אולדריץ**' (באנגלית: **Mount Aldrich**) הוא הר גדול ברכס בריטניה שבאנטארקטיקה. 

פסגת ההר שטוחה. 

ההר נימצא בצידו המזרחי של קרחון ראגוצקי. 

## היסטוריה
### גילוי ההר
ההר התגלה על ידי משלחת דיסקברי (אשר חקרה את אנטארקטיקה בין השנים 1904–1901).

### מקור השם
שמו של ההר ניתן לו על ידי משלחת דיסקברי, והוא נקרא על שם אדמירל פלהאם אולדריץ', אשר סייע לרוברט פלקון סקוט בהכנת המשלחת שלו לאנטארקטיקה.

## קישורים חיצוניים
* הר אולדריץ' באתר הסקר הגאולוגי של ארצות הברית
* תצלום הר אולדריץ' וקרחון בירד באתר הגאזט האנטארקטי של ממשלת ניו זילנד
* הר אולדריץ' באתר הגאזט האנטארקטי של ממשלת אוסטרליה
* הר אולדריץ' באתר הגאזט האנטארקטי המשווה SCAR של ממשלת אוסטרליה

## הערות שוליים

אולדריץ'
אולדריץ'
נונאטאק דארנל

**נונאטאק דארנל** (באנגלית: **Darnell Nunatak**) הוא נונאטאק בולט המצוי בחלקו הדרום מערבי של רכס בריטניה שבאנטארקטיקה.

גובהו של הנונאטאק 1,405 מטרים מעל פני הים.

הנונאטאק ממוקם 7 קילומטרים צפונית מערבית להר ראמג'.

הנונאטאק ממוקם 44 קילומטרים דרומית מערבית מהר מקלינטוק.

## היסטוריה
### מקור השם

שמו של הנונאטאק ניתן לו על ידי הוועדה המייעצת לשמות אנטארקטיים.

הנונאטאק נקרא על שם המכונאי האווירי הראשי שפארד ל. דארנל (Shepard L. Darnell), מצי ארצות הברית, בטייסת VX-6. בתקופה שבין 27 בדצמבר 1962 - 4 בינואר 1963, החליף דארנל וצוות של שישה מכונאים מנוע של מסוק שנפל על קרחון עמנואל, בתנאי שטח, בהיותם על הקרחון.

## לקריאה נוספת

• Carosi, R., F. Giacomini, F. Talarico, and E. Stump, **[https://digitalcommons.unl.edu/cgi/viewcontent.cgi?article=1018&context=andrillaffiliates Geology of the Byrd Glacier Discontinuity (Ross Orogen): New survey data from the Britannia Range, Antarctica]**, (2007). Related Publications from ANDRILL Affiliates. 19, PP 3,5

## קישורים חיצוניים
* נונאטאק דארנל באתר הסקר הגאולוגי של ארצות הברית
* נונאטאק דארנל באתר הגאזט האנטארקטי של ממשלת ניו זילנד
* נונאטאק דארנל באתר הגאזט האנטארקטי של ממשלת אוסטרליה
* נונאטאק דארנל באתר הגאזט האנטארקטי המשווה SCAR

## הערות שוליים

דארנל
דארנל
פסגת קריסק

**פסגת קריסק** (באנגלית: **Krissek Peak**) היא פסגה תלולה נישאת, דרומית מערבית מהר הנדרסון, ברכס בריטניה שבאנטארקטיקה.

גובהה של הפסגה התלולה 2,500 מטרים מעל פני הים.

## היסטוריה
### מקור השם
הפסגה נקראת על שמו של הגאולוג לורנס א. קריסק (Lawrence A. Krissek), ממרכז מחקר הקוטב בירד השייך למחלקת הגאולוגיה והמינרולוגיה של אוניברסיטת אוהיו, בקולומבוס, במדינת אוהיו שבארצות הברית.

קריסק חקר במשך מספר שנים, החל מעונת מחקר 1986–1985 את ההרים הטראנס-אנטארקטיים.

## קישורים חיצוניים
* פסגת קריסק באתר הסקר הגאולוגי של ארצות הברית
* פסגת קריסק באתר הגאזט האנטארקטי של ממשלת אוסטרליה
* פסגת קריסק באתר הגאזט האנטארקטי המשווה SCAR
* תצלום לוויין של אזור פסגת קריסק
* תרשים הנוף הנשקף מפסגת קריסק באתר peakvisor

## הערות שוליים

קריסק
קריסק
קטגוריה:ארצות הברית באנטארקטיקה
הר אסקין

**הר אסקין** (באנגלית: **Mount Askin**) הוא הר גבוה, בין הר מקלינטוק והר אולדריץ' ברכס המרכזי של רכס בריטניה שבאנטארקטיקה.

גובהו של ההר 3,000 מטרים מעל פני הים, ופסגתו שטוחה.

## היסטוריה
### מקור השם
שמו של הרכס ניתן לו על ידי הוועדה המייעצת לשמות אנטארקטיים.

ההר נקרא על שם רוזמרי אן אסקין (Rosemary Anne Askin), גאולוגית, ממרכז מחקר הקוטב בירד השייך למחלקת הגאולוגיה והמינרולוגיה של אוניברסיטת אוהיו, בקולומבוס, במדינת אוהיו שבארצות הברית.

אסקין חקרה אזורים שונים באנטארקטיקה בין השנים 2000–1970 ובהם: חצי האי האנטארקטי, איי שטלנד הדרומיים, ארץ ויקטוריה, וההרים הטראנס-אנטארקטיים (האזור בו נמצא הר אסקין).

## קישורים חיצוניים
* הר אסקין באתר הסקר הגאולוגי של ארצות הברית
* הר אסקין באתר הגאזט האנטארקטי המשווה SCAR
* [[הגאזט האנטארקטי המשווה SCAR]]

## הערות שוליים

אסקין
אסקין
פרוגרס נידרקורן

**מועדון הכדורגל פרוגרס נידרקורן** הוא מועדון כדורגל מהעיר נידרקורן, שבדרום מערב לוקסמבורג. המועדון נוסד בשנת 1919 וכיום משחק בליגת העל הלוקסמבורגית.

## היסטוריה

במהלך הכיבוש הגרמני של לוקסמבורג במלחמת העולם השנייה, המועדון שיחק בליגת מיטלריין.

השנים המוצלחות ביותר של המועדון היו בשלהי שנות ה-70 ובתחילת שנות ה-80 של המאה ה-20. מאז, הם זכו בתואר אחד בלבד.

בעונת 06–2005, נידרקורן סיימה במקום השני בליגת המשנה בלוקסמבורג. משום הרחבתה של ליגת העל הלוקסמבורגית מ-12 קבוצות ל-14 קבוצות, נידרקורן עלו ליגה ביחד עם דיפרדנג' 03.

בעונת 17–2016, נידרקורן רשמה את כמות האוהדים הגדולה ביותר בליגה באותה השנה, עם 1,820 אוהדים. ממוצע כמות האוהדים במשחקי הבית שלה עמד על 710 אוהדים.

ב-4 ביולי 2017, נידרקורן ניצחה את גלאזגו ריינג'רס 2-1 בסיכום שני המשחקים במסגרת שלב המוקדמות הראשון של הליגה האירופית לעונת 2017/18. הקבוצה הפסידה במשחק החוץ באצטדיון אייברוקס של ריינג'רס בתוצאה 0–1, אך הצליחה לנצח בביתה 0–2 ולהעפיל לשלב הבא על חשבונם של הסקוטים. ניצחון זה היה ניצחון הבכורה של הקבוצה במסגרת מפעל אירופי. בשלב המוקדמות השני, נידרקורן הודחה מהמפעל על ידי א.א.ל. לימסול לאחר הפסד 1–3 בסיכום שני המשחקים. נידרקורן הצליחה לרשום קמפיין יותר מוצלח בליגה האירופית לעונת 2018/19, כשהצליחה לגבור בשלב המוקדמות הראשון על גבאלה מאזרבייג'ן בתוצאה 1–2 בסיכום שני המשחקים ובשלב המוקדמות השני על בודפשט הונבד מהונגריה, גם באותה תוצאה, 2-1. בשלב המוקדמות השלישי נידרקורן פגשה את אופה. במשחק הראשון, אופה ניצחה בביתה בתוצאה 1–2, ובמשחק השני בבית של נידרקורן, כשהתוצאה הייתה 1–2 לזכות נידרקורן ושנראה שהמשחק היה אמור להישלח להארכה, שער בדקה ה-93 ושוויון 2-2 לזכות אופה, גרם להדחת הקבוצה מלוקסמבורג, ולמעשה מנע ממנה מפגש חוזר מהעונה הקודמת נגד ריינג'רס, בשלב הפלייאוף.

## תארים והישגים
* **[[ליגת העל הלוקסמבורגית]]:**
: **זכייה (3):** 1952/53, 1977/78, 1980/81
: סגנות (7): 1931/32, 1936/37, 1976/77, 1978/79, 1981/82, 2017/18, 2022/23
* **[[הגביע הלוקסמבורגי]]:**
: **זכייה (5):** 1932/33, 1944/45, 1976/77, 1977/78, 2023/24
: סגנות (3): 1945/46, 1955/56, 1979/80

## קישורים חיצוניים
* 

קטגוריה:קבוצות כדורגל לוקסמבורגיות
קטגוריה:קבוצות כדורגל שהוקמו ב-1919
מאיה לבני

**מאיה לבני** (נולדה ב-10 ביולי 1997) היא שחקנית, מדבבת וזמרת ישראלית.

## ביוגרפיה
לבני נולדה בווייטנאם ובגיל שלושה חודשים אומצה והגיעה לישראל. למדה בבית הספר "קמפוס אריסון לאמנויות", בוגרת "המסלול לתיאטרון ומחזות זמר" של עידן ליפר.בן זוגה של לבני מ-5 באוקטובר 2024 הוא השחקן דין גרבר.

## קריירה
מגיל 7 החלה להופיע בסדרות והצגות רבות כמו "בית הכלבים" בתפקיד מוש, "יובל המבולבל", "רחוב שמש 22", "חבורת ירון גאון" בתפקיד גלי, "הקלמרים", "פסטיגל גיבורי על", "פסטיגל גיבורי הממלכה האבודה (פנטזיה)", "פסטיגל על הזמן" ועוד.

בנוסף, החלה גם לדבב בצעירותה תפקידים בסדרות וסרטים שונים, ביניהם "ריה והדרקון האחרון" בתפקיד ריה, "משפחת סופר על 2" בתפקיד ויולט, "הקול בראש" בתפקיד ריילי, "הדוב פדינגטון" 1 ו-2 בתפקיד ג’ודי, "אומי זומי" בתפקיד מילי, "דוק רופאת צעצועים" בתפקיד דוק, "קונג פו פנדה" בתפקיד נו האי, "רחוב 101 דלמטים" בתפקיד דולי ו-"אבי האטצ’ר" בתפקיד אבי האטצ’ר.

בשנת 2009 שחקה במחזה "היה או לא היה" בבמויו של עמרי ניצן ובמחזמר "אוליבר" בבמויו של משה קפטן. בשנת 2010 שיחקה במחזמר "אנה ומלך סיאם". בין השנים 2008 עד 2015 שיחקה במחזמר "ספר הג'ונגל – חברים לנצח" בבימויו של אמיר פיי גוטמן. החל משנת 2017 משחקת במחזמר "אבניו קיו" בבמויו של עידן ליפר.

בשנת 2013 השתתפה בתוכנית המציאות "אקס פקטור ישראל", שם צלחה את האודישן הראשון עם השיר "אילו יכולתי" של ריקי גל, אך הודחה במחנה האימונים.

החל משנת 2018 משחקת במחזמר "אנני" בבימויו של צדי צרפתי.

בשנת 2019 החלה ללמוד ב"סטודיו למשחק מיסודו של יורם לוינשטיין" והחלה לדבב ב"מגלים צלילים עם לולי". בנוסף, השתתפה בעונה השלישית של התוכנית "צומת מילר" בתפקיד מרלין.

בשנת 2021 גילמה את נעמי בסדרה מאנקיז.

בשנת 2022 גילמה את סו לין בסדרה אינפיניטי. באותה שנה החלה לשחק במחזמר "החבדניקים" ב-תיאטרון הקאמרי בבימוים של אודי גוטשלק וגלעד קמחי לדובב בסדרה "מיני טף".

החל משנת 2025 משחקת במחזמר "פריסילה מלכת המדבר" בהבימה בבימויו של משה קפטן.

## פילמוגרפיה

### דיבוב

## פרסים ומועמדויות

## קישורים חיצוניים

## הערות שוליים

קטגוריה:שחקניות קולנוע וטלוויזיה ישראליות
קטגוריה:מדבבות ישראליות
קטגוריה:מדבבים ישראלים
קטגוריה:זמרות ישראליות
קטגוריה:זמרים ישראלים
קטגוריה:משתתפי אקס פקטור ישראל
קטגוריה:בוגרות בית הספר לאמנויות תל אביב
קטגוריה:בוגרי בית הספר לאמנויות תל אביב
קטגוריה:בוגרות תיכון ליידי דייוויס (תל אביב)
קטגוריה:בוגרי תיכון ליידי דייוויס (תל אביב)
קטגוריה:ישראליות שנולדו ב-1997
קטגוריה:ישראלים שנולדו ב-1997
אסירי גן עדן

**בוליט** (באנגלית: **Heaven's Prisoners**) הוא סרט דרמה ופעולה ומתח אמריקאי משנת 1996 בכיכובם של אלק בולדווין, מרי סטיוארט מסטרסון, אריק רוברטס, דון סטארק, קלי לינץ' וטרי האטצ'ר, המבוסס על ספר המתח "Heaven's Prisoners" מאת ג'יימס לי ברק.

## תקציר העלילה
גיבור הסרט הוא דייוויד "דייב" רובישו (אלק בולדווין), שעבד בעבר כבלש משטרה במשטרת ניו אורלינס וקודם לכן שירת כקצין חיל הרגלים בצבא היבשה האמריקני ולחם במלחמת וייטנאם. רובישו, שתיין ומהמר שהשתקם, חי עם אשתו אנני (קלי לינץ') במחוז ניו-איבריה שבלואיזיאנה ומתפרנס ממכירת ציוד לדיג. חייהם השלווים השתנו לאחר שהיו עדים להתרסקות מטוס בנהר. רובישו מחלץ מהריסות המטוס ילדה קטנה ששרדה את התרסקות. הילדה, ששמה אלאפייר, היא פליטה מאל סלוודור. מינוס דוטרייב, סוכן המנהל לאכיפת הסמים, שביקר בביתם של בני הזוג לאחר ההתרסקות הזהיר את רובישו שההתרסקות קשורה קשר הדוק לסחר בסמים ולבאבא רוק (אריק רוברטס), חברו מילדות של רובישו ובכיר בפשע המאורגן בניו אורלינס. רובישו, שחרד לביטחון משפחתו, החליט שלא לשמוע לאזהרתו של דוטרייב ולחקור את ההתרסקות.

## קישורים חיצוניים

## הערות שוליים

קטגוריה:סרטי פעולה אמריקאיים
קטגוריה:סרטי מתח אמריקאיים
קטגוריה:סרטי בלשים
קטגוריה:סרטים אפלים
קטגוריה:סרטי פשע אמריקאיים
קטגוריה:סרטי דרמה אמריקאיים
קטגוריה:סרטים אמריקאיים משנת 1996
קטגוריה:סרטי 1996
לוסי היקס אנדרסון

**לוסי היקס אנדרסון** (באנגלית: **Lucy Hicks Anderson**, 1886–1954) הייתה אשת חברה ושפית אמריקאית, הידועה בשל פרק חייה בו חייתה באוקסנרד, קליפורניה, בין 1920 ל-1946. היקס היא אחת הטרנסג'נדריות האפריקאיות-אמריקאיות הראשונות המתועדות. ב-1945, היקס נעצרה והועמדה למשפט על עדות שקר, בתואנה ששיקרה לגבי מינה ברישיון הנישואים שלה, ומתחזה לאישה.

## ראשית חייה
אנדרסון נולדה בוואדי, קנטקי, בשנת 1886. מגיל צעיר, אנדרסון התעקשה שהיא איננה זכר אלא נקבה, בעידן שהמונח "טרנסג'נדר" עדיין לא הוטבע. לאחר התייעצויות עם רופאים אשר אמרו להוריה פשוט לתת לה לחיות כילדה, אנדרסון בחרה בשם לוסי, והחלה ללכת לבית הספר בשמלות.

## המשך חייה
בגיל 15, אנדרסון נשרה מהלימודים, והלכה לעבוד כעוזרת בית. בגיל 20, היא נסעה לקליפורניה, שם פגשה בקלרנס האק, שהיה לבעלה הראשון. השניים נישאו כשאנדרסון הייתה בת 34, והשתקעו באוקסנרד, קליפורניה. הנישואים ארכו תשע שנים, ובזמן זה אנדרסון הצליחה לחסוך מספיק כסף לרכוש בית הארחה, ששימש כמסווה לבית בושת, אשר גם מכר משקאות אלכוהוליים נגד חוקי היובש שהיו אז בתוקף בארצות הברית. אנדרסון כבר הייתה ידועה כמארחת עילית באוקסנרד, ומאוחר יותר, היא השתמשה בקשרים החברתיים שלה כדי להימנע ממאסר רציני כשעמדה לדין. בערב שנעצרה על ידי המשטרה, צ'ארלס דונלון, הבנקאי המוביל של המחוז, מיד שילם את ערבותה. הסיבה שהוא נתן היה שהוא תכנן מסיבת ארוחת ערב גדולה, וחשש ש"האירוע יתפרק אם לוסי תשב במעצר". בשנת 1944, היא נישאה לרובן אנדרסון, חייל שהיה מוצב בלונג איילנד, שבניו יורק.

## תביעה פלילית
כשהתגלה ב-1945 שאנדרסון זוהתה בלידתה כזכר, היא הועמדה למשפט על עדות שקר, בטענה שהיא שיקרה לגבי מינה ברישיון הנישואים, והתחזתה לאישה. היא הורשעה, והנישואים בוטלו.
בעוד שקשריה בחברה הגבוהה והונה עזרו לה לחמוק מהאשמות בגין מכירת משקאות חריפים וניהול בית בושת, אף אחד לא בא לעזרתה כשנאלצה להיאבק על עצם קיומם של נישואיה ומשפטה נחשב למשפט הראשון בשורה ארוכה של מאבקים לזכויותיהם של להט"ב לשוויון בפני החוק ולהכרה.
היא צוטטה בהצהרות "אני קוראת תיגר על כל רופא בעולם להוכיח שאני לא אישה" ו"אני חייתי, התלבשתי והתנהגתי בדיוק כמה שאני - אישה". הצהרותיה הנשנות לא שינו את תוצאת המשפט, אך במקום מאסר, היא נידונה לעשר שנות מאסר על תנאי. מאוחר יותר, היא גם הועמדה למשפט על ידי הממשלה הפדרלית על הונאה, שכן קיבלה קצבה בתור אשת חייל בשירות סדיר בעת מלחמה. גם בעלה הראשון ובעלה השני עמדו למשפט, ושלושתם הורשעו ונשלחו לכלא. גם לוסי נשלחה לכלא גברים, שם אסרו עליה ללבוש בגדי נשים.

## מותה
לאחר שחרורה מן הכלא, היא ורובן עברו ללוס אנג'לס, שם חיו חיים שלווים עד מותה בשנת 1954.

## קישורים חיצוניים

* 

## הערות שוליים

קטגוריה:אמריקאים ילידי קנטקי
קטגוריה:טרנסג'נדריות אמריקאיות
קטגוריה:טרנסג'נדרים אמריקאים
קטגוריה:להט"ב בארצות הברית
קטגוריה:אפרו-אמריקאיות
קטגוריה:אפרו-אמריקאים
קטגוריה:אמריקאיות שנולדו ב-1886
קטגוריה:אמריקאים שנולדו ב-1886
קטגוריה:אמריקאיות שנפטרו ב-1954
קטגוריה:אמריקאים שנפטרו ב-1954
דובוני אכפת לי: הרפתקה בפארק השעשועים

**דובוני אכפת לי: הרפתקה בפארק השעשועים** (באנגלית: **!Care Bears: Oopsy Does It**, "דובוני אכפת לי: דובי גליץ' עושה את זה!") הוא סרט הנפשה ממוחשבת אמריקאי לילדים, מסוגת קומדיה, הרפתקאות ומוזיקה, שהופק על ידי American Greetings לכבוד יום הולדת 25 של הזיכיון "דובוני אכפת לי". הסרט בוים על ידי דייוויס דוי, ונכתב על ידי תומאס הארט, ג'יל גורי וברברה הרנדון. הנפשת הסרט נעשתה על ידי SD Entertainment.

הסרט משמש כפיילוט לסדרה "דובוני אכפת לי" ששודרה לראשונה בשנת 2007, ומשמשת כסדרה השנייה של הזיכיון לאחר סדרה בעלת אותו שם. הסרט עוקב אחר דובי גליץ' אשר בטעות הרס את פארק השעשועים שבנו שאר הדובים, דבר הגורם לו להרגיש רע עם עצמו. כשדובי גליץ' מרגיש רע עם עצמו, דוב זדון מחליט לנצל את המצב וגונב את כל סמלי הבטן של הדובונים.

הסרט הופץ לראשונה בארצות הברית על ידי Kidtoon Films ב-4 באוגוסט 2007. בישראל הסרט שודר לראשונה בדיבוב לעברית בשנת 2009 בערוץ הופ!. DVD של הסרט הופץ לראשונה ב-23 באוקטובר 2007 בארצות הברית, ובשנת 2012 בישראל על ידי "קלסיקלטת". אורך הסרט הוא כ-71 דקות.

## תקציר העלילה
הסרט עוקב אחר דובי גליץ', הדובון היחיד בארץ אכפתיה שאין לו סמל על הבטן. דובי גליץ' בטעות הרס את פארק השעשועים שבנו שאר הדובונים לחברים שלהם, דבר שגורם לו להרגיש רע עם עצמו. בזמן הזה, דוב זדון מחליט לנצל את המצב וגונב את כל סמלי הבטן של הדובונים בעזרת מתקן מיוחד. דובי גליץ' עושה הכל בשביל להציל את כולם.

## דמויות ומדבבים
הדיבוב העברי בוים על ידי אפי בן ישראל, והופק על ידי ענבר שטגר עזרא.

## ראו גם
* דובוני אכפת לי
* דובוני אכפת לי (2007)

## קישורים חיצוניים

קטגוריה:סרטי 2007
קטגוריה:סרטי דובוני אכפת לי
קטגוריה:סרטי אנימציה ממוחשבת
קטגוריה:סרטים באנגלית
קטגוריה:סרטי הנפשה אמריקאיים
קטגוריה:סרטי טלוויזיה אמריקאיים
קטגוריה:סרטי ילדים
קטגוריה:סרטי קומדיה אמריקאיים
קטגוריה:סרטי הרפתקאות אמריקאיים
קטגוריה:סרטים מוזיקליים אמריקאיים
קטגוריה:סרטי הנפשה מוזיקליים
קרחון ראגוצקי

**קרחון ראגוצקי** (באנגלית: **Ragotzkie Glacier**) הוא קרחון ברכס בריטניה, שבאנטארקטיקה.

אורכו של הקרחון כ־18 קילומטרים.

הקרחון נמצא בגובה של 1,395 מטרים מעל פני הים.

הקרחון זורם צפונה לאורך מורדותיו המערביים של הר אולדריץ', ונשפך אל קרחון הת'רטון, דרומית מערבית לצוק ג'נקשן.

הקרחון זורם במפל הקרח ראגוצקי אל קרחון אלי והוא מהווה יובל מרכזי של קרחון זה.

## היסטוריה
### גילוי הקרחון
הקרחון מופה באמצעות תצלומי אוויר שצולמו על ידי צי ארצות הברית.

### מקור השם
שמו של הקרחון ניתן לו על ידי הוועדה המייעצת לשמות אנטארקטיים.

הקרחון נקרא על שם רוברט א. ראגוצקי (Robert A. Ragotzkie), שהיה מנהל פרויקטים בתוכנית החקר האנטארקטית של ארצות הברית, בתחום מחקרי העמקים שאינם מכוסים קרח באנטארקטיקה. בנוסף הוא חקר את ארץ ויקטוריה בעונת המחקר 1963–1962.

## קישורים חיצוניים
* קרחון רגוצקי באתר הסקר הגאולוגי של ארצות הברית
* קרחון רגוצקי באתר הגאזט האנטארקטי של ממשלת ניו זילנד
* קרחון ראגוצקי באתר הגאזט האנטארקטי של ממשלת אוסטרליה
* קרחון רגוצקי באתר הגאזט האנטארקטי המשווה SCAR של ממשלת אוסטרליה
* מפת אזור קרחון ראגוצקי
* תחזית מזג אוויר עדכנית ארוכת טווח עבור קרחון ראגוצקי

## הערות שוליים

רגוצקי
רגוצקי
קטגוריה:ארצות הברית באנטארקטיקה